"เอสเอ็มอีแบงก์" ปล่อยกู้ผู้ประกอบการทำบัญชีเดียว1หมื่นล้าน
เอสเอ็มอีแบงก์จับมือพันธมิตรหนุนผู้ประกอบการทำบัญชีเดียว ปล่อยเงื่อนไขพิเศษดอกเบี้ยต่ำวงเงิน 1 หมื่นล้านบาท
18 พ.ค. 2559

เอสเอ็มอีแบงก์จับมือพันธมิตรหนุนผู้ประกอบการทำบัญชีเดียว ปล่อยเงื่อนไขพิเศษดอกเบี้ยต่ำวงเงิน 1 หมื่นล้านบาท
นายสมชัย สัจจพงษ์ ปลัดกระทรวงการคลัง เปิดเผยว่า ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ได้ออกสินเชื่อให้ผู้ประกอบการเอสเอ็มอีที่ทำบัญชีเดียวและยื่นลงทะเบียนทำบัญชีเดียวไว้กับกรมสรรพากร เพื่อสนัยสนุนให้ผู้ประกอบการเข้าถึงแหล่งเงินทุน 1 หมื่นล้านบาท
สำหรับเงื่อนไขการปล่อยกู้เป็นแบบพิเศษถึง 5 เงื่อนไข ได้แก่ ให้กู้สูงสุด 5 ล้านบาท ดอกเบี้ยต่ำ 5% ในปีแรก และปลอดชำระเงินต้น 5 เดือน ผ่อนนาน 5 ปี นอกจากนี้ถ้าเอกสารครบถ้วนตามเงื่อนไขของธนาคารจะอนุมัติสินเชื่อภายใน 5 วัน
อย่างไรก็ตาม ผู้ประกอบการเอสเอ็มอีที่จะได้รับสินเชื่อ ต้องมีการยื่นงบการเงินกับหน่วยราชการตั้งแต่ 2 รอบขึ้นไป และต้องผ่านการคัดกรองกับพันธมิตรที่ร่วมกับธนาคารที่มีมากกว่า 100 หน่วยงาน 
ขณะเดียวกัน ธนาคารยังให้สิทธิกับผู้ประกอบการเอสเอ็มอีที่เพิ่งส่งงบการงานได้ปีเดียว รวมถึงผู้ประกอบการเอสเอ็มอีและบุคคลธรรมดา ที่ไม่ได้ลงทะเบียนบัญชีเดียวไว้กับกรมสรรพากรได้รับสิทธิสินเชื่อในครั้งนี้ แต่เงื่อนไขจะเป็นไปตามที่ธนาคารกำหนด